ຢູເຄຣນ ລາຍງານວ່າ ​ການສູ້ລົບ​ ໄດ້​ຫລຸດ​ລົງ ຢ່າງຫຼວງຫຼາຍ
ຢູເຄຣນ ລາຍງານວ່າ ການ​ສູ້​ລົບ​ກັນ ໄດ້​ຫລຸດ​ລົງ ຢ່າງ​ຫຼວງຫຼາຍ ​ໂດຍ​ທີ່ພວກ​ກະບົດ ​ໄດ້​​ໂຈມ​ຕີ 19 ​ເທື່ອ​ ແລະ​​ແນ​​ເປົ້າ​ໝາຍໃສ່ ເຂດຄວບຄຸມ ລັດຖະບານ.
ກອງທັບຢູເຄຣນ ລາຍງານເປັນມື້ທີສອງລຽນຕິດວ່າ ມີການ ໂຈມຕີ “ຫລຸດລົງຢ່າງຫຼວງຫຼາຍ” ໂດຍພວກກະບົດແບ່ງແຍກ ດິນແດນນິຍົມຣັດເຊຍ ແຕ່ກໍກ່າວວ່າ ການຢຸດຍິງຍັງບໍ່ທັນໄດ້ຮັບການປະຕິບັດຢ່າງເຖິງຖອງເທື່ອ ຢູ່ໃນພາກຕາເວັນ ອອກຂອງຢູເຄຣນ ພວກກະບົດ ໄດ້ທຳການໂຈມຕີ 19 ເທື່ອແລະແນເປົ້າໝາຍ ໃສ່ເຂດຄວບຄຸມ ຂອງລັດຖະບານ ໃນໄລຍະ 24 ຊົ່ວໂມງທີ່ ຜ່ານມາ ອີງຕາມການຖະແຫລງ ຂ່າວ ທີ່ນຳອອກເຜີຍແຜ່ທາງ Facebook ໃນວັນພຸດມື້ນີ້ ໂດຍສູນກາງຂ່າວ ຂອງກອງທັບ ຢູເຄຣນ ໃນວັນອັງຄານວານນີ້ ພວກະບົດໄດ້ເລີ້ມຖອນອາວຸດໜັກ ອອກຈາກເຂດແນວໜ້າ ດັ່ງທີ່ ໄດ້ບັງຄັບໄວ້ ຢູ່ໃນການຢຸດຍິງທີ່ໄກ່ເກ່ຍໂດຍນາໆຊາດ ຊຶ່ງຄວນຈະເລີ້ມມີຜົນບັງຄັບໃຊ້ ໃນວັນທີ 15 ເດືອນກຸມພາຜ່ານມາ ລັດຖະບານຢູເຄຣນ ກ່າວວ່າ ຕົນຈະບໍ່ຖອນອາວຸດຈົນກວ່າວ່າ ການໂຈມຕີຂອງພວກ ກະບົດຢຸດເຊົາລົງຢ່າງສິ້ນເຊີງ ນອກນັ້ນ ລັດຖະບານຍັງກ່າວວ່າ ຕົນໄດ້ປະຕິບັດຕາມ ເງື່ອນໄຂຕ່າງໆຂອງຂໍ້ຕົກລົງຢຸດຍິງ ແຕ່ກໍຂໍສະຫງວນສິດໃນການ ຍິງຕອບໂຕ້ຄືນ ບັນດາລັດຖະມົນຕີຕ່າງປະເທດ ຣັດເຊຍ ຢູເຄຣນ ເຢຍຣະມັນ ແລະຝຣັ່ງ ໄດ້ພົບປະກັນ ໃນວັນອັງຄານວານນີ້ ທີ່ນະຄອນປາຣີ ແຕ່ຕົກລົງກັນບໍ່ໄດ້ ກ່ຽວກັບວ່າ ຈະຖິ້ມໂທດໃສ່ ກຸ່ມໃດທີ່ລະເມີດການຢຸດຍິງ